Der bliver begået mindre kriminalitet i Gellerupparken end i resten af Aarhus. Det viser tal fra Østjyllands Politi. I Gellerupparken er der 43,9 straffelovsovertrædelser per 1000 indbyggere mod 67,8 i hele Aarhus.

På syv år er andelen af dømte kriminelle i de udsatte boligområder faldet så kraftigt, at der i dag kun er to af dem, der lever op til kriminalitetskriteriet, før I justerede det.

Roger Courage Matthisen, Alternativet

Gellerupparken står opført på regeringens liste over såkaldt "hårde ghettoer" - og står dermed til at skulle skære andelen af almene familieboliger ned til 40 procent inden år 2030, sådan som kravet lyder i den "ghettopakke", som Folketinget netop nu er i gang med at vedtage.

Selvom loven endnu ikke er vedtaget, har byrådet i Aarhus allerede vedtaget at nedrive 12 boligblokke med i alt 1000 familieboliger Gellerup, Toveshøj og Bispehaven og tvangsflytte op mod 4000 beboere.

Byrådets beslutning kommer på trods af, at kriminaliteten Gellerupparken er faldende. Antallet af anmeldelser i Gellerup/Toveshøj indenfor straffeloven er faldet fra 828 i 2013 til 258 i 2017.

Inde i en god udvikling

Ved førstebehandlingen i Folketinget i sidste uge af ghettopakkens boligaftale forsøgte boligminister Ole Birk Olesen at tegne at billede af, at almene boligområder er "parallelsamfund" med høj kriminalitet, hvor politi, brandfolk, ambulance og postvæsen ikke kan komme.

>> LÆS OGSÅ: Ole Birk anklager boligforeninger for at skabe sociale problemer

Den fremstilling kunne Alternativet, som står uden for boligaftalen, dog ikke genkende.

– På syv år er andelen af dømte kriminelle i de her udsatte boligområder faldet så kraftigt, at der i dag kun er to af dem – to af de her udsatte boligområder – der lever op til kriminalitetskriteriet, før I justerede det. Så det er jo ikke rigtigt at sige, at der ikke sker noget. Der sker en masse initiativer og sker en positiv udvikling, og det er den, vi mener, at vi skal udvikle og styrke, frem for at stigmatisere, marginalisere yderligere og fratage folk deres rettigheder, som alle andre borgere i Danmark har, lød det fra Alternativets boligordfører, Roger Courage Matthisen.

Generel tendens

Kriminalitet er et af de fem kriterier, som regeringen i dag bruger til at placere et boligområde på "ghettolisten". Det sker hvis 2,7 procent af den voksne befolkning har været dømt for overtrædelser af straffe- eller våbenloven eller loven om euforiserende stoffer.

Med den nye ghettolov skærpes kriminalitetskriteriet, så boligområderne fremover bliver sammenlignet med kriminaliteten på landsplan. Hvis et boligområde har tre gange så meget kriminalitet som landsgennemsnittet, opfylder det kriteriet.

Tre boligområder kom ellers af ghettolisten i 2017, fordi kriminaliteten faldt i deres områder. Men med de nye kriterier risikerer en række boligområder nu at blive sendt tilbage på listen.

Eksempelvis står Sjælør Boulevard til at komme på ghettolisten, fordi området har to dømte for meget. Hvis man havde beholdt de nuværende ghettokriterier, ville området ikke være på ghettolisten.